runetrust/blame-folketinget-dk huggingface dataset:
Søren Søndergaard (EL), 2003-12-19:
eller vores accept af Socialdemokraternes position bygger jo kun på, hvis det er kendsgerningen, at Socialdemokraterne gør det ud fra det motiv at forbedre adoptanternes vilkår og er villig til at gå videre og har den målsætning, der hedder at afskaffe enhver forskelsbehandling.
Lissa Mathiasen (S), 2003-12-11:
Det er måske lidt usædvanligt, at vi tager så stor en debat under andenbehandlingen, men set i forhold til den første behandling, der var her den 20. november, og set i forhold til hvor omsiggribende det her lovforslag er, finder vi, det er rimeligt også at tage en debat her under andenbehandlingen.
Birgitte Bergman (KF), 2021-01-26:
Anerkender ordføreren ikke, at der er nogle strømninger inden for de kunstneriske uddannelser, som har taget overhånd, altså den her strømning af, at der er en vis identitetspolitisk retning, som dominerer for meget, og at det kan være – hvad skal jeg sige – et problem for vores demokratiske samfund?
Claus Hjort Frederiksen (V), 2003-04-09:
Jeg kan oven i købet se en sammenhæng i mange virksomheder mellem indtjeningen i virksomheden og et godt arbejdsmiljø; at virksomheder, som prioriterer et ordentligt arbejdsmiljø, som regel også har orden i alle mulige andre ting. Derfor tror jeg, at det vigtigste, vi kan gøre, er at prøve at sikre, at et godt arbejdsmiljø på virksomhederne bliver en ledelsesopgave, altså at det bliver noget på direktionsgangen, man skal interessere sig for.
Anne-Marie Meldgaard (S), 1998-10-22:
Det er et længe næret ønske fra alle sider, at der sker en fremrykning af aktiveringsindsatsen både for voksne og unge, og ingen er vel i tvivl om, at en hurtig aktivering er med til at forhindre, at selv en kort periode med arbejdsløshed udvikler sig til langtidsledighed.
Zenia Stampe (RV), 2024-02-29:
Det, jeg synes ville være meget ulykkeligt, var faktisk, hvis det blev taget som gidsel i sådan en værdipolitisk diskussion, altså at der er nogle lande, vi godt kan lide og vi derfor godt vil repatriere deres kulturgenstande til, mens der er andre lande, vi ikke kan lide og ikke vil repatriere til.
Jens Christian Lund (S), 2008-11-05:
Derfor vil jeg gerne spørge ministeren, hvad ministeren vil gøre for, at soldaterne får et meningsfyldt job, når de kommer hjem, at de kommer til at arbejde med enheder, der er veludrustede og har ordentligt materiel, således at de ikke bliver skuffede over at komme hjem til os og kan sige, at de ikke bliver behandlet ordentligt, når de har gjort den kæmpe indsats, de har, for Danmark.
Karen Hækkerup (S), 2009-05-18:
Så sent som i juleferien kan jeg mindes et fantastisk radioprogram på Danmarks Radios P1, hvor Venstres ordfører, hr. Kim Andersen, selv medvirkede, og hvor hr. Kim Andersen på vegne af regeringen sagde, at det der med øget videoovervågning skulle man søreme være påpasselig med, for retssikkerheden var trods alt vigtigere end borgernes tryghed.
Elsebeth Gerner Nielsen (RV), 2005-03-17:
For det andet ønsker vi, at der laves en ny paragraf i museumsloven, som sikrer, at de museer, der tidligere har fået støtte fra amtsrådene, får denne bevilling over en særlig paragraf i loven, i stedet for at pengene lægges ud i de kommunale bloktilskud.
Charlotte Dyremose (KF), 2002-05-13:
Det er utrolig dejligt, at hr. Bjarne Laustsen gerne vil være med til at belønne de virksomheder, der har et godt arbejdsmiljø, det vil vi Konservative nemlig også gerne, for vi mener også, at der er alt for mange, der bliver syge på deres arbejdsplads, og vi mener også, at det så vidt muligt skal være en fordel for virksomhederne, at de har et godt og sundt arbejdsmiljø, så deres medarbejdere kan trives til glæde for både medarbejderne, virksomhederne og samfundet.
Pia Adelsteen (DF), 2015-02-18:
Så er der en anden ting, hvor jeg har et andet spørgsmål, og det er i forhold til, at de har fået afslag på hård kystbeskyttelse oppe ved Nørlev Strand, men kommunen har selv en hård kystbeskyttelse lige ved siden af, hvor grundejerne bor, og det har altså gjort, at deres kommuneveje stadig eksisterer, hvorimod sommerhusene ligger i vandet.
Mette Thiesen (NB), 2021-06-03:
Det var med popord som læring i stedet for uddannelse og dannelse, detailstyring om motion i undervisningen – som om vi ikke kunne finde ud af det i forvejen – endeløse rækker af møder om ingenting brugbart, målstyret undervisning og mindre tid til den meget store opgave, det er at varetage den gode trivsel hos børnene.
Hans Kristian Skibby (DF), 2021-03-03:
Der er det godt nok vanskeligt at forklare folk, at man nogle steder kan nøjes med at have 10 m² til rådighed pr. kunde for at sikre, at der ikke render corona fra den ene kunde til den anden. I andre skal man have 20 m² for at sikre forebyggelse og inddæmning osv.
Søren Søndergaard (EL), 2001-05-04:
Bare for her fra starten at få et overblik over, om regeringens forslag lever op til at skabe klarhed på det område, eller om der gemmer sig en hel masse ting nedenunder, som i virkeligheden stadig væk er uklare, vil jeg godt spørge statsministeren om, hvad det er for en hjemmel, der har været til, at man har lavet momsrefusion til kongehuset. Jeg forstår, at der har været et aktstykke i Finansudvalget i november 1996, og i det aktstykke står der: »For dronningen og medlemmer af det kongelige hus har Skatteministeriet, Told- og Skattestyrelsen, siden 1968 refunderet udgifterne til købsmoms efter momslovens bestemmelse om momsfritagelse for diplomater, jf. momslovens § 45, stk. 2«.
Knud Erik Hansen (SF), 2001-01-24:
Hvordan vurderer ministeren - som det fremgår af rapporten »De første skridt« fra Nævnet for Etnisk Ligestilling - de mange tilfælde, hvor flygninge boligplaceres langt væk fra familie og andre personer, de er knyttet til, og som kan være dem en støtte, og vil ministeren tage initiativ til at sikre, at hensyn til flygtninges nærhed til personer, de er knyttet til, går forud for en matematisk tilpasning til kommunernes kvoter?«
Benny Engelbrecht (S), 2011-02-02:
Nu skal der ikke herske nogen tvivl om, at netop svarene på spørgsmål 6, 7, 8, alm. del, hvor ministeren opregner de tilskud, der gives til de forskellige grænseregioner i Danmark, har vakt en vis genlyd i det sydog sønderjyske område.
Anders Fogh Rasmussen (V), 2003-11-20:
Jeg vil samtidig gerne minde om, at et bredt flertal her i Folketinget i 1998 og 1999 godkendte dansk deltagelse i den militære aktion i Kosovo uden mandat fra FN, så det er med andre ord ikke første gang, at en dansk regering og Folketinget har måttet gøre sin stilling op i lyset af uenighed i FN's Sikkerhedsråd.
Ellen Trane Nørby (V), 2011-01-11:
Så hvis der er 15 pct. rigtig gode kvinder, selv om de kun udgør 14 pct. af ansøgerne, er det vel netop det, vi skal fremme i et liberalt samfund: at det altid er de mest talentfulde, der får posterne. Den socialdemokratiske ordfører ville ikke bekræfte, at i Norge, som jo bliver fremhævet som det her rosenrøde eksempel på, hvor god kvotelovgivning er, er der 32 pct. af aktieselskaberne, som har skiftet selskabsform for at undgå kvotelovgivning, altså som simpelt hen er gået fra én selskabsform til en anden selskabsform for at undgå de her politisk indførte kvoter.
Peter Hummelgaard (S), 2025-11-07:
Den første del af lovforslaget handler om at forøge dommernormeringen ved Vestre Landsret og en række byretter, og det følger op på flerårsaftalen om domstolenes økonomi, der gælder fra 2024 til 2027, og som heldigvis alle Folketingets partier jo indgik en aftale om tilbage i november 2023.
Irene Simonsen (V), 2006-03-28:
Men jeg vil også godt lige spørge, om fru Elsebeth Gerner ikke er enig i og bekendt med, at hvis man kigger på tallene for 2002 og 2005, er det faktisk sådan, at der i 2002 kom 5.102 personer til Danmark på erhvervs- og studieområdet, men i 2005 kom der 25.760, og på jobkortordningen kom der næsten 150 flere til Danmark i 2005 end i 2002.
Mikkel Dencker (DF), 2017-02-01:
Men det, som jeg synes er praktisk ved at have en nummerplade, som der er nationalitetsbetegnelse på – altså bogstaverne DK som landebetegnelse for Danmark – er, at man så slipper for at sætte et DK-mærke på, når man skal køre i udlandet; det er en praktisk foranstaltning.
Claus Hjort Frederiksen (V), 2008-02-27:
Men vi skal da hele tiden arbejde for, at flere og flere arbejdsgivere lægger det ind. Men jeg vil ikke afskære en arbejdsgiver, der plejer at gå ned i a-kassen og spørge, om de har en ledig medarbejder, fra at gøre det og i stedet tvinge ham ind på Jobnet.
Brian Mikkelsen (KF), 2009-12-08:
Så nej fra regeringens side til beslutningsforslaget, da det rejser væsentlige spørgsmål i forhold til grundloven og konventioner, men ja til at kæmpe imod det kvindesyn og det menneskesyn, som burkaen, niqaben og andre beklædningsgenstande repræsenterer. Vi synes ikke, det hører hjemme i Danmark.
Mikkel Dencker (DF), 2009-04-14:
Hvorfor er det magtpåliggende for Socialdemokratiet, at borgerne bliver tvunget til at køre rundt i biler med et EU-flag på og dermed bliver reklamesøjler for et politisk projekt, som allerhøjst halvdelen af befolkningen bakker op om, hvis blot de gør den fejltagelse, at de kommer til at glemme at melde det fra?
Kim Edberg Andersen (DD), 2024-11-21:
Jeg synes, det er noget sjusk, og det gør, at vi får en dum situation, hvor et parti som Danmarksdemokraterne, der om nogen ved, hvordan det er vigtigt at passe på naturen, bliver stillet i en situation, hvor vi bliver nødt til at sige nej, fordi det her ikke kan blive arbejdet igennem på en ordentlig måde.
Anders Fogh Rasmussen (V), 2004-10-27:
Så kan jeg i øvrigt sige, at af den samlede reduktion på 540 mio. kr., som der altså er tale om på årsbasis, skyldes ca. 80 mio. kr., at vi har nedlagt en række overflødige råd og nævn, ca. 155 mio. kr. skyldes, at vi har stoppet en række ineffektive støtteordninger, mens 305 mio. kr. stammer fra effektiviseringer i personale og drift, og det står vi bestemt gerne ved.
Sofie Carsten Nielsen (RV), 2021-10-07:
Så kan vi tale om, hvordan og hvorledes vi ordner det, blot vi er enige om, at den omstilling af den sektor på den måde, som klimapartnerskabet har foreslået, lytter vi til, altså at vi gør noget ved det; at vi sikrer os, at der helt reelt bliver sat fart på den omstilling, kommer luft i, om man vil, og hældt brændstof på, som er grønt, sådan at det lykkes os.
Rosa Lund (EL), 2021-08-26:
Det, som begge parter har peget på i de her forhandlinger, er, at der ikke er penge nok, og det er jo netop derfor, at vi i Enhedslisten har stillet et ændringsforslag, hvor vi beder regeringen om, med en pose penge, at indkalde til forhandlinger, og så må vi forhandle om, hvor de penge skal komme fra.
Jens Joel (S), 2015-12-17:
Vi har jo – og stor respekt for det – hørt hr. Villum Christensen nævne økonomer meget tit, og derfor blev jeg lidt forundret, for når der så bliver refereret til økonomer, Peter Birch Sørensen og andre, der har været agtet for deres faglige kunnen i lang tid, og som så laver en rapport, der faktisk viser, at der samfundsmæssigt er nogle gevinster ved at gøre noget af det, vi diskuterer i dag, så siger hr. Villum Christensen: Jo, jo, men det tror jeg ikke på, for min sunde fornuft siger mig osv. Så kunne jeg bare godt tænke mig at få udfoldet, hvad det er, de tager fejl i, altså hvorfor man ikke lytter til deres økonomiske beregninger, når der hævdes at være en samfundsmæssig gevinst i dem – for der må jo være en årsag til, at man overser dem.
Jeppe Bruus (S), 2024-04-24:
Der hører fiskerierhvervet til, og derfor har vi også afsat 100 mio. kr. i 2025 og 2026 og 50 mio. kr. årligt i årene frem til 2029, som er målrettet fiskerierhvervet, i anerkendelse af at når man har en fiskekutter og har en motor, har man ikke lige mulighed for at skifte den ud på den korte bane.
Pelle Dragsted (EL), 2016-12-15:
Og der blev udtrykt et klart ønske fra de mennesker, som var mødt op, som var henvendt til vores udenrigsminister, men også til alle os, der sidder her i dag, om at prøve – det er åbenlyst for os alle sammen, at Danmark som et lille land ikke kan gøre meget for at forhindre de ting, der sker – at afhjælpe noget af den lidelse, der er.
Anne Grete Holmsgaard (SF), 2003-05-22:
Lad mig derfor lige opsummere i kort form: I løbet af en periode på 20 år har vi formået at udvikle vindkraft fra en kilowatt-time-pris på flere kroner til en kilowatt-time-pris, der er lavere end den, noget kul- eller gasværk kan præstere, ja, billigere.
Pernille Vigsø Bagge (SF), 2005-04-26:
Som Kvinderådet påpeger det i sine noter til perspektiv- og handlingsplanen, er kommunalreformen, som det også er nævnt flere gange her i dag, et godt eksempel på manglende kønsmainstreaming eller kønsvurdering. Strukturkommissionen i sig selv manglede kvinder, og langt de fleste offentligt ansatte berørt af reformen er kvinder.
René Skau Björnsson (S), 2002-11-07:
Da vores ordfører på området, hr. Jørn Pedersen, ikke kan være til stede, skal jeg på hans vegne fremføre følgende: Der er tale om en genfremsættelse fra folketingsåret 2001-2002, og derfor er Socialdemokratiets afvisning den samme nu, som den var i sidste samling. Da et bredt flertal vedtog førtidspensionsreformen, besluttede man, at de nye regler skulle gælde fra den 1. januar 2003.
Brian Mikkelsen (KF), 2009-03-13:
Justitsministeriet har anmodet kommissionen om i sine overvejelser specifikt at inddrage bestemmelsen om strafmaksimum for unge lovovertrædere i straffelovens § 33, stk. 3, bl.a. under hensyntagen til, at kriminalitetsstatistikken viser en generel stigning af den registrerede personfarlige kriminalitet blandt unge.
Kristian Thulesen Dahl (DF), 2006-12-13:
Jamen der er jo altså en grund til, at vi i finanslovaftalen, som det jo nok ikke er forbigået spørgerens opmærksomhed, har skrevet, at når de to rapporter, Rigsrevisionens beretning plus den her uafhængige undersøgelse, som bliver offentliggjort senere i dag, er lavet, skal regeringen og Dansk Folkeparti sætte sig ned for at vurdere, om de giver anledning til, at der skal tilføres flere ressourcer, altså ud over de ressourcer, vi allerede har tilført i sommer.
Holger K. Nielsen (SF), 2007-01-31:
Men jeg må så konstatere, at regeringen på den ene side opfordrer Danmarks Radio til at lave en undersøgelse om den her film, som handler om nogle påstande, der er kommet, nogle påstande, som der så bliver sat spørgsmålstegn ved fra andre sider, men at Danmarks Radio i den undersøgelse overhovedet ikke kan få adgang til det materiale, der måtte være relevant for at få lavet undersøgelsen.
Sophie Hæstorp Andersen (S), 2024-11-08:
Jeg vil bare gøre opmærksom på, at selv hvis det skulle være sådan, at en kommunalbestyrelse skulle sige, at de ikke kan se noget problem, og at de bare går videre, så er det jo sådan – og det ved jeg også at ordføreren selv som kommunalbestyrelsesmedlem har kendskab til – at i en lang række kommuner er der f.eks. uafhængige borgerrådgivere; vi har handicapråd, der også holder kommunalbestyrelsesmedlemmerne fast på, at der skal ske en udvikling.
Frank Aaen (EL), 2008-11-25:
Derfor vil jeg gerne høre, om ikke ministeren kan indse, at det, som de her to aktstykker er et udtryk for, er noget, der ikke løser problemerne, og at det, vi har brug for og det vil jeg gerne høre ministeren uddybe - er, hvordan vi sørger for at få løst problemet med den solvensklemme eller likviditetsklemme, der gør, at almindelige sunde virksomheder ikke kan få de lån, som de har brug for til at udvikle beskæftigelsen.
Özlem Sara Cekic (SF), 2013-05-08:
Justeringen betyder konkret, at læger, der er faldet for 4-årsreglen, nu vil få mulighed for at blive speciallæger via ubesatte hoveduddannelsesforløb, som det ikke har været muligt at få besat, men som så kan blive besat af en læge, som ellers var faldet for tidsfristen.
Anders Kronborg (S), 2024-04-25:
For det er klart, at hvis det er de samme fradragsregler, der kommer til at gælde, så får direktøren, der betaler toptopskat, jo de samme muligheder, som vedkommende, der ligger i bunden indkomstmæssigt, så der er i hvert fald også nogle nuancer, som man skal kigge på.
Frank Aaen (EL), 2014-09-09:
I den beregning, der er i forhold til den såkaldte varige finanseffekt, er det ikke mindst skattereformen, der gav skattelettelser til de rigeste og til erhvervslivet, der er et problem; man tog penge fra velfærden og gav til dem, der i forvejen har mest, altså mindre velfærd.
Peter Skaarup (DD), 2023-12-08:
I Danmarksdemokraterne mener vi grundlæggende, at man skal tilbage til sit hjemland, hvis man ikke længere har krav på beskyttelse her i landet, og vi mener derfor heller ikke, at vi skal til at lempe på dokumentationskravene og kravet for at have udvist vilje til at lade sig integrere i det danske samfund, hvis ens samliv ophører.
Marlene Harpsøe (DD), 2024-12-04:
Måske har man været det endda allerede fra folkeskolen af, hvor man har vidst, at der har været f.eks. ordblindhed, eller at der har været en psykisk funktionsnedsættelse, og så skal man igen og igen søge, i stedet for at vi sikrer et mere smidigt system, som følger den enkelte, så de ikke igen og igen skal søge.
Pernille Sams (KF), 1999-10-07:
Det gjorde Socialdemokraterne, De Radikale, SF og Enhedslisten med én stemmes flertal helt målrettet for at undgå, at det fald i provenuet, som ville være kommet, hvis man var fortsat med lejeværdi, efter at man begrænsede rentefradragets værdi, skulle slå igennem.
Torsten Schack Pedersen (V), 2020-06-03:
Jeg glæder mig som sagt over svaret fra ministeren, men når jeg så har kigget lidt på nogle af de ting, der ligger bag, bl.a. den publikation, der hedder »Erhvervsfremme i Danmark 2020-2023«, som ligesom giver opdraget til den klyngedannelse, der er nu, vil jeg bare høre ministeren: Hvornår i forløbet har regeringen gjort det klart, at der skulle ske en geografisk spredning af placeringen af hovedkontorerne for de forskellige klynger?
Ole Sohn (SF), 2003-03-14:
Den er til ugunst for forbrugerne i samfundet, den er til ugunst for landmændene, og den er ikke mindst til ugunst for den tredje verdens lande, så hvis den samme holdning, som vi kan manifestere til skibsværftsstøtten, kan blive overført til landbrugsstøtten, er det med SF's fulde støtte.
Ellen Trane Nørby (V), 2019-02-19:
Vi har jo i fællesskab, Dansk Folkeparti og regeringen, afsat penge til det, vi kalder 1.000-dagesprogrammet, altså til at sikre alle børn og unge en god start på livet, som en del af den finanslov, vi har lavet, hvor vi netop har lagt vægt på at styrke sundhedsplejerskernes rolle i forhold til børn og unge, der vokser op i udsatte hjem.
Rasmus Prehn (S), 2010-06-10:
Og når man har en regering, som i hele sin tid har gjort det til sin politik at stramme, at spare og at udhule velfærden, så der bliver ringere og ringere undervisning til vores børn, ringere normering i børnehaverne osv., ville det da være mærkværdigt andet, end at Socialdemokratiet satte en klar politisk dagsorden, der sagde: Lad os gøre noget ved det her.
Lene Espersen (KF), 2002-02-21:
Der kan være lovligt forfald, og derfor er der også en genoptagelsesmulighed, men som udgangspunkt må man forvente, at hvis man står tiltalt i en sag, møder man op, når éns sag er for domstolene. Alt i alt er jeg meget glad for, at der har været så positiv en behandling, og jeg ser frem til det videre udvalgsarbejde.
Thor Möger Pedersen (SF), 2012-01-25:
Erhvervene har under behandling af forslaget om en forhøjelse af afgiften på NOx gjort opmærksom på, at en afgiftsstigning, før erhvervene har fået mulighed for at gennemføre tilpasninger af deres NOx-udledninger, vil belaste erhvervene urimeligt.
Aase D. Madsen (DF), 2003-04-24:
For det andet ønsker Dansk Folkeparti, og det er meget vigtigt, at ministeren skal redegøre for, hvorledes barmarksværkernes økonomi fremtidssikres, således at varmeregningerne varigt kan bringes ned på niveau med individuel oliefyring, som var det energipolitiske udgangspunkt, da værkerne blev etableret.
Gitte Lillelund Bech (V), 2010-05-21:
Jeg har været meget ked af, at hr. Holger K. Nielsen sagde, at han ikke syntes, han havde hørt noget om det før, bortset fra da vi sidste sommer lavede forsvarsforliget, for jeg har sådan set oversendt en detaljeret beskrivelse af, hvorledes de 150 mio. kr. tænkes anvendt, og hvorledes den her struktur kommer til at fungere i praksis, til forsvarsforligskredsen.
Jacob Jensen (V), 2011-11-16:
Det er derfor, jeg interesserer mig lidt for at spørge, hvad det så er, den kickstartspakke egentlig betyder, hvad det egentlig er, den indeholder, og det er derfor, jeg forholder mig lidt til og gerne vil spørge ministeren her igen: Hvad betyder kickstartspakken i sig selv?
Søren Gade (V), 2002-05-23:
Og afslutningsvis vil jeg gerne spørge hr. Aage Frandsen, om hr. Aage Frandsen virkelig tror, at det er nødvendigt at bygge en medhjælperbolig på alle de ejendomme, som har mulighed for det - altså ejendomme på over 30 ha - eller om ikke også hr. Aage Frandsen tror, at det er et spørgsmål om penge, altså behovet for medhjælp og så den økonomiske side af det.
Ellen Trane Nørby (V), 2021-06-01:
Derfor har vi stillet nogle ændringsforslag, der grundlæggende handler om at snævre bemyndigelserne til ministeren ind, sådan at det bliver i tråd med det, der er behov for, nemlig at indhente nogle data, der er sammenlignelige på tværs af kommunerne, så vi som forældre, så vi som politikere, så vi som borgere kan følge med i, hvad kvaliteten i vores daginstitutioner er.
Peter Skaarup (DF), 2001-03-27:
Indenrigsministeren har i øvrigt også sagt i Folketinget under spørgetiden, at på en række punkter er lovgivningen stadig væk forholdsvis liberal, og det gør, at Danmark er et smørhul at komme til. Vi har en sociallovgivning, som også er meget attraktiv for folk, for i samme øjeblik de er kommet ind over landets grænse, er de berettiget til at blive begunstiget af en række af de sociale ordninger, vi har.
Birthe Rønn Hornbech (V), 2008-04-22:
Jeg kan sige, at det fra 2004 til 2006 var sådan - og det dokumenterer jo her, at mit embedsværk har styr på tingene - at der blev søgt og givet tilsagn om noget, der hed »Partier med plads« op til kommunalvalget, men det blev så ikke gennemført, og tilsagnet blev annulleret.
Jacob Mark (SF), 2016-03-17:
Jeg er også lidt interesseret i den debat om yderområderne, for jeg har forstået det sådan, at De Konservative er med på ideen om at udflytte statslige arbejdspladser til områder, hvor man tænker der kunne være brug for, at der efterhånden var lidt ekstra liv og tilsyneladende nogle ekstra arbejdspladser.
Kristian Jensen (V), 2001-05-22:
Venstre har i betænkningen sagt, at vi ville redegøre for vores stilling til ændringsforslagene her ved andenbehandlingen, og det har vi bl.a. gjort, fordi en del af de ændringsforslag, der ligger, har omhandlet det, som hele diskussionen om lovforslaget her har drejet sig om, nemlig spørgsmålet om den retssikkerhed, der er for de personer, der måtte blive anklaget for at have udøvet seksuel chikane
Nick Hækkerup (S), 2020-11-18:
Under alle omstændigheder er det et interessant spørgsmål, og det er under alle omstændigheder også interessant at se, i hvilket omfang den ramme, den begrænsning, som grundloven lægger ned over det, er identisk eller afvigende fra den ramme, som menneskerettighederne i Den Europæiske Menneskerettighedskonvention lægger ned over det, for begge elementer skal selvfølgelig være på plads, før man vil kunne lukke en moské.
Esben Lunde Larsen (V), 2013-12-13:
Derfor må uddannelsesinstitutionerne og underviserne anspore til selvstændighed blandt de studerende, udfordre potentialet og kreativiteten, for viden er ikke anvendelig uden kreativitet og forståelse af sammenhænge – sammenhænge, der netop retter sig mod erhvervslivet og det arbejdsmarked, som de studerende efterfølgende skal ud på.
Kristian Pihl Lorentzen (V), 2017-04-04:
Der siger vi bare fra Venstres side: Vi skal gå i et moderat tempo, således at vi hele tiden kommer i en grøn retning, men det må ikke blive på en måde, så det bliver en fordyrelse for det danske samfund, så den enkelte borger vil opleve, at det bliver dyrere at transportere sig, og således at den enkelte virksomhed får højere omkostninger og dermed svækker sin konkurrencekraft.